Gylleudslip i Klarup Mandag formiddag kl. 09.50 blev Beredskabscenter Aalborg kaldt ud til et gylleudslip. Flere tusinde liter gylle er sluppet ud. Uheldet er sket på Romdrupvej i Klarup, og lige nu kæmper Beredskabscentret for at stoppe forureningen. To slamsugere Der er rekvireret forureningsvogn og to slamsugere er i gang. Beredskabscentret har spærret vejen i begge ender, oplyser indsatsleder Anders Rosbøll til TV2/Nord. Romdrup å ikke i fare På et tidspunkt var der fare for, at den nærliggende Romdrup å ville blive forurenet, men det ser ud som om åen ikke har taget skade. Kommunens miljøvagt er på vej til stedet. Indsatslederen forventer at være færdig med oprydningen omkring middag.

Opsummering:
Gylleudslip mandag formiddag nær Romdrup å. Flere tusinde liter gylle er løbet ud.